Virallinen lehti nro C 166 , 10/06/1996 s. 0040



A4-0124/96 Päätöslauselma jalkapallojoukkueiden kannattajien huliganismista ja vapaasta liikkumisesta Euroopan parlamentti, joka - ottaa huomioon seuraavien jäsenten tekemät päätöslauselmaesitykset: a) David: jalkapallojoukkueiden kannattajien vapaa liikkuminen (B4-0184/94), b) De Coene: yhteensovitettu kansalaisvapauksia noudattava strategia huliganismin ehkäisemiseksi (B4-0218/94), c) Ligabue ja Mezzaroma: väkivaltaisuudet stadioneilla (B4-0503/95), - ottaa huomioon neuvoston 25. helmikuuta 1964 antaman direktiivin ulkomaalaisten siirtymistä ja oleskelua koskevien erityistoimien yhteensovittamisesta yleisen järjestyksen, yleisen turvallisuuden ja yleisen terveyden säilyttämiseksi (64/221/ETY) ((EYVL C 56, 4.4.1964, s. 850)), - ottaa huomioon Euroopan ihmisoikeussopimuksen, ja erityisesti sen lisäpöytäkirjan nro 4, joka koskee oikeutta liikkumisvapauteen, vapautta lähteä mistä tahansa maasta ja oikeutta tulla oman maansa alueelle, - ottaa huomioon 19. elokuuta 1985 päivätyn eurooppalaisen yleissopimuksen katsojien väkivaltaisuuksista ja käyttäytymisestä urheilutapahtumissa ja erityisesti jalkapallo-otteluissa, - ottaa huomioon 11. heinäkuuta 1985 antamansa päätöslauselman tarpeellisista toimenpiteistä urheilun yhteydessä esiintyvän vandalismin ja väkivallan vastustamiseksi ((EYVL C 229, 9.9.1985, s. 99)), - ottaa huomioon 22. tammikuuta 1988 antamansa päätöslauselman vandalismista ja väkivallasta urheilussa ((EYVL C 49, 22.2.1988, s. 168)), - ottaa huomioon 10. lokakuuta 1990 antamansa päätöslauselman rasismia ja muukalaisvihaa käsittelleen tutkintavaliokunnan kertomuksesta ((EYVL C 284, 12.11.1990, s. 57)), - ottaa huomioon komission 31. heinäkuuta 1991 parlamentille ja neuvostolle antaman tiedonannon «Euroopan yhteisö ja urheilu» SEK(91)1438, - ottaa huomioon 6. toukokuuta 1994 antamansa päätöslauselman Euroopan unionista ja urheilusta ((EYVL C 205, 25.7.1994, s. 486)), - ottaa huomioon Euroopan neuvoston ministerikomitean päätöslauselman (76) 41 otsikolla «Euroopan peruskirja urheilusta kaikille», - ottaa huomioon neuvoston 30. marraskuuta 1994 antaman suosituksen tietojen vaihtamiseksi merkittävien tapahtumien yhteydessä sekä neuvoston 19. maaliskuuta 1996 antaman suosituksen jalkapallohuliganismista, - ottaa huomioon työjärjestyksensä 148 artiklan, - ottaa huomioon kansalaisvapauksien ja sisäasiain valiokunnan mietinnön ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnon (A4-0124/96), A. korostaa urheilun osuutta henkilöiden ja kansojen välisen keskinäisen kunnioituksen ja yhteisymmärryksen edistämisessä, B. on huolestunut niistä väkivallanpurkauksista, joita saattaa esiintyä urheilutapahtumien yhteydessä ja erityisesti jalkapallo-otteluissa sekä kentällä että sen ulkopuolella, C. on vakuuttunut siitä, että urheilutapahtumien ja jalkapallo-ottelujen yhteydessä esiintyvä väkivalta on usein oire syvemmästä yhteiskunnallisesta ongelmasta, jota on tutkittava huolellisesti; D. on järkyttynyt niistä rasistisista mielenosoituksista ja hyökkäyksistä, joiden kohteeksi mustat, juutalaiset tai kansalliselta tai etniseltä taustaltaan erilaiset pelaajat ovat joutuneet, E. on huolestunut niistä tavoista, joilla ääri-ilmiöitä edustavat järjestöt käyttävät tietoisesti hyväkseen urheiluun liittyvää väkivaltaa muun muassa soluttautumalla huligaaniryhmiin, F. katsoo, että joukkotiedotusvälineillä on tärkeä osa urheiluväkivallan ehkäisemisessä ja urheiluihanteen, reilun pelin ja keskinäisen kunnioituksen, edistämisessä, G. toivoo enemmän Euroopan unionin laajuista yhteistyötä, jolla on määrä valvoa jalkapalloon liittyviä rajat ylittäviä väkivalta- ja rotusyrjintätapauksia, H. ottaa huomioon, että edellä mainitun direktiivin 64/221/ETY 3 artiklassa määrätään, että yleiseen järjestykseen tai yleiseen turvallisuuteen liittyvien toimien on perustuttava ainoastaan sen yksilön henkilökohtaiseen käyttäytymiseen, johon toimet kohdistuvat, ja että aikaisemmat rikostuomiot eivät sinällään muodosta perustetta tällaisiin toimiin ryhtymiselle, I. ottaa huomioon, että huliganismin uhreja löytyy stadioneiden lähiseutujen asukkaiden ja otteluiden järjestäjämaiden asukkaiden, mutta myös katsojien itsensä joukosta, J. ottaa huomioon, että jalkapallon kannattajien aiheuttaman vandalismin ja väkivallan uhrit kärsivät usein vakavia aineellisia ja/tai henkisiä vahinkoja, joilla on myös vakavia psyykkisiä seurauksia; K. katsoo, että julkisilla viranomaisilla, urheilujärjestöillä, kansallisilla yhdistyksillä, seuroilla ja pelaajila on erilliset, mutta toisiaan täydentävät vastuualueet katsojien väkivallan ja riehumisen ehkäisemisessä, ja että tästä syystä eri tasoilla tapahtuvat ponnistelut olisi syytä yhdistää, L. toteaa seurojen turvautuvan käytäntöön myydä lippuja ainoastaan kannattajille, jotka sitoutuvat matkustamaan seuran osoittamien toimistojen välityksellä, M. ottaa huomioon, että jalkapallon kannattajien suuri enemmistö muodostuu rauhallisista henkilöistä ja että heidän liikkumisvapautensa ja riittävä suojelunsa väkivaltaa vastaan on taattava täydellisesti, N. ottaa huomioon tarpeen tehdä ero rauhallisten kannattajien, mahdollisesti väkivaltaisten kannattajien ja väkivaltaisten katsojien (huligaanit) välillä, koska viimeksi mainittujen kesken on syytä erotella henkilöt, jotka suorittavat rasistisia, juutalaisvastaisia tai muukalaisvihaa lietsovia tekoja, O. katsoo, että väkivallan tehokkaassa ehkäisemisessä ei voida jättää huomioimatta tämän väkivallan perussyitä ja keskittyä pelkästään sen oireiden parantamiseen, P. pitää erittäin myönteisinä sellaisia aloitteita kuten ammattilaisjalkapalloilijoiden liiton/yhtäläisten mahdollisuuksien komission aloite «potkaiskaa rasismi jalkapallosta», Q. katsoo, että tiettyjen yhteisiin standardeihin perustuvien käytännön toimien toteuttamisen olisi hillittävä tätä ilmiötä, R. ottaa huomioon Eurathlon-ohjelman merkityksen paremmalle yhteisymmärrykselle ja suuremmalle yhteisvastuullisuuden tunteelle unionin henkilöiden välillä heidän osallistuessaan urheilutapahtumiin, S. ottaa huomioon, että vuoden 1996 Euroopanmestaruusturnauksen järjestäminen Isossa-Britanniassa, maailmanmestaruuskisojen järjestäminen vuonna 1998 Ranskassa ja vuoden 2000 Euroopanmestaruusturnauksen järjestäminen Belgiassa ja Alankomaissa edellyttää ennaltaehkäisy- ja huliganismintorjuntatoimenpiteiden toteuttamista unionissa, YLEISET NÄKÖKOHDAT 1. Panee merkille, että urheiluun osallistuminen, riippumatta siitä, tapahtuuko se osallistujana vai katsojana, on huomattavaa sosiaalista ja kulttuurillista toimintaa ja että urheilutapahtumat ovat kulttuuritapahtumia, joihin pääsyä olisi helpotettava yhteiskunnan kaikille osille; 2. Panee merkille, että urheilu on Euroopan unionissa miljoonien ihmisten merkittävä kiinnostuksen kohde ja että sen vuoksi siihen olisi kiinnitettävä asianmukaista huomiota politiikassa sekä Euroopan että kansallisella tasolla; 3. Panee merkille, että jalkapallo-otteluissa ja niiden ympärillä ilmenee laajamittainen huliganismi- ja väkivaltaongelma, erityisesti kansainvälisissä kilpailuissa, ja uskoo, että tämä on rajat ylittävä ongelma, johon olisi puututtava yhteisön tasolla; 4. Toteaa, että nykyisiä kansainvälisiä torjuntatoimenpiteitä toteutetaan jäsenvaltioiden välisten yhteistyösopimusten perusteella, koska minkäänlaista kansainvälisoikeudellista perustaa ei ole, mikä on jo johtanut unionin kansalaisten valituksiin henkilöiden vapaan liikkuvuuden rajoittamisesta ja sitä koskevien oikeussuojakeinojen puutteesta; 5. Toivoo, että samalla kertaa huliganismia ennaltaehkäisevällä ja tukahduttavalla politiikalla voitaisiin rajoittaa ilmiötä ja saada se hallittavaan muotoon, 6. Onnittelee Euroopan neuvostoa sen tällä alalla tekemästä työstä ja panee erityisesti merkille katsojien urheilutapahtumissa, erityisesti jalkapallo- otteluissa, harjoittamaa väkivaltaa ja kurittomuutta koskevaa Euroopan yleissopimusta käsittelevän pysyvän komitean jatkuvan tärkeän työn; 7. Toteaa, että Euroopan neuvoston yleissopimus väkivallan vastaisesta toiminnasta jalkapallo-otteluissa on ajankohtainen väline; pyytää näin ollen jäsenvaltiota ratifioimaan sopimuksen, jos ne eivät sitä ole vielä tehneet, ja soveltamaan de facto sopimuksessa esitettyjä ehtoja; 8. Pyytää tämän vuoksi viranomaisia, urheilujärjestöjä ja -seuroja toteuttamaan kyseisessä yleissopimuksessa määrätyt toimenpiteet ja niitä pidemmälle menevät toimet, jotka koskevat erityisesti seuraavia kysymyksiä: - sellaisten stadionien suunnittelu, jotka takaavat katsojien turvallisuuden siten, että niissä on monia ja erillisiä ulospääsyteitä, ja mahdollistavat järjestys- ja turvallisuuspalvelujen väliintulon, - kilpailevien kannattajaryhmien erottaminen, - lipunmyynnin valvonta, - sellaisten kaiuttimien asentaminen stadioneille, jotka mahdollistavat ilmoitukset yleisölle, - alkoholijuomien tai vaarallisten esineiden tai mahdollisesti väkivaltaan käytettävien esineiden tuontikielto stadionille, - luonteeltaan rasististen tai muukalaisvastaisten symbolien (julistenauhat ja -kankaat), kuten hakaristien, tuontikielto stadionille, - läpivalaisulaitteiden asentaminen stadionien sisäänkäynteihin; 9. Katsoo, että vaatimus pelkästään istumapaikkojen käytöstä on tarpeeton ja että «häkkien» asentaminen on vaarallista ja alentavaa ja se saattaa synnyttää väkivaltaa; katsoo sitä vastoin, että olisi kannustettava naisten ja lasten osallistumista urheilutapahtumiin siten, että perheille varattaisiin omia katsomoita; 10. Toteaa, että nykyinen luettelointijärjestelmä ja tietojen vaihto on jo johtanut syyttömien pidättämiseen tai karkotukseen; SOSIAALI- JA ENNALTAEHKÄISYPOLITIIKKA 11. Katsoo «kannattajahankkeiden» (fan projects) lukumäärän kasvamisen olevan erinomainen keino väkivallan ehkäisemiseksi urheilutapahtumissa; kannustaa tällaisten aloitteiden kehittämistä; 12. Kannattaa sellaisia aloitteita kuin esimerkiksi «Philosophy Football» -ryhmän vuoden 1996 Euroopanmestaruusturnauksen yhteydessä järjestämä Euroopan jalkapallokannattajien parlamentti; 13. Pyytää seuroja, kansallisia liittoja, UEFAa ja FIFAa tukemaan rahallisesti kukin omalla tasollaan kannattajien hankkeita; pyytää, että komissio tutkii osaltaan kiireellisesti mahdollisuutta rahoittaa yhteisön määrärahoilla muutamia kannattajien hankkeita vuoden 1996 Euroopanmestaruuskisojen ja vuoden 1998 maailmanmestaruuskisojen yhteydessä; 14. Pyytää kaikkia seuroja noudattamaan täydellistä avoimuutta liiketoimissaan ja osoittamaan osan varoistaan kannattajien mukaanottamiseen seuran toimintaan, erityisesti antamalla heille mahdollisuuden osallistua tärkeisiin päätöksiin; 15. Kehottaa komissiota ryhtymään toimiin sellaisia jalkapalloseuroja vastaan, jotka järjestelmällisesti liittävät lipunmyynnin matkapaketteihin; 16. Katsoo, että pelaajien on käyttäydyttävä vastuullisesti ja on toivottavaa, että heillä on oltava läheiset suhteet kannattajaseuroihin ja kannattajiin; katsoo, että pelaajien asenne otteluiden aikana voi olla ratkaiseva; pyytää heitä sen vuoksi välittömästi pidättäytymään kaikesta väkivaltaisesta tai hyökkäävästä käyttäytymisestä ja ilmaisemaan avoimesti paheksuntansa väkivaltaa, rotusyrjintää, juutalaisvastaisuutta ja muukalaisvihaa kohtaan, tarvittaessa kieltäytymällä pelaamasta väkivaltaisen, rasistisen, juutalaisvastaisen tai muukalaisvastaisen käyttäytymisen ilmetessä; 17. Pyytää komissiota läheisessä yhteistyössä Euroopan neuvoston kanssa perustamaan vuodesta 1997 alkaen, joka on muukalaisvihan vastaisen toiminnan eurooppalainen teemavuosi, muukalaisvihan vastaisen ja reilua peliä urheilussa edistävän Eurooppa-päivän, josta tiedotettaisiin kaikkialla Euroopassa tiedotusvälineissä keskitetysti ja jonka keulahahmoina olisi eurooppalaisten tuntemia urheilijoita; 18. Ehdottaa, että kaikki kannattajaseurat nimittävät keskuudestaan toimitsijoita (stewards), joiden tehtävänä on helpottaa katsojien hallintaa ja huolehtia kannattajajoukoista vierasotteluissa; 19. Pyytää, että vierasotteluiden yhteydessä järjestetään kulttuuri- ja matkailuohjelmaa, jotta kannattajat voivat käyttää hyödyksi vierailunsa isäntämaassa ja oppia siitä; 20. Ilmaisee tukevansa urheiluliittoja, jotka torjuvat stadionilla ilmenevää väkivaltaa ja rotusyrjintää; 21. Toistaa ehdotuksensa, joka koskee kolmen palkinnon jakamista vuosittain joukkueelle, erityisesti urheilijalle sekä kannattajaseuralle, jotka ovat kunnostautuneet reilulla pelillään; 22. Ehdottaa sellaisten aloitteiden luomista (vaihto, tapaamiset jne.), joiden tarkoituksena on edistää hyviä suhteita kilpailevien seurojen kannattajien välillä, ja ehdottaa, että ne itse kehittävät toimintasuunnitelmia väkivaltaisen käyttäytymisen poistamiseksi; 23. On tyytyväinen siitä, että komissio on yhteistyössä Euroopan neuvoston kanssa pannut alulle reilun pelin edistämiskampanjan; pyytää, että pelaajat ja kannattajaseurat liitetään läheisesti tähän kampanjaan; 24. Pyytää tiedotusvälineitä edistämään kunnioitusta ja reilua peliä urheilussa, avustamaan urheilun myönteisten arvojen edistämisessä, torjumaan hyökkääviä ja kansalliskiihkoisia asenteita ja välttämään sensaationtavoittelua käsitellessään urheilutapahtumissa esiintyvää väkivaltaa koskevia uutisia; 25. Tunnustaa tärkeän aseman, joka opetuksella ja nuorten kanssa tehtävällä työllä on väkivallan, erityisesti rasistisen väkivallan, ehkäisemisessä ja suvaitsevuuden edistämisessä, ja pyytää opetustyössä mukana olevia henkilöitä toimimaan muodollisesti ja vapaamuotoisesti tämän velvollisuuden perusteella; HENKILÖIDEN VAPAA LIIKKUVUUS 26. Katsoo, että henkilöiden vapaata liikkumista koskevien toimien on kohdistuttava henkilöihin, joiden aiempi käyttäytyminen, mukaan lukien aiemmat rangaistukset, antaa syytä olettaa, että he ovat todellinen ja vakava uhka yleiselle turvallisuudelle; 27. Katsoo, että kannattajan kansallisuus ei saa olla peruste pääsyn epäämiselle urheilutapahtumiin; 28. Katsoo, että ottelun järjestäminen oikeuttaa joissakin olosuhteissa sisärajoilla tapahtuviin tarkastuksiin, jos ne eivät mene pidemmälle kuin on ehdottomasti tarpeen vastatoimiin ryhtymiseksi yleiseen turvallisuuteen kohdistuvan vakavan uhan sekä muiden oikeuksien ja vapauksien suojelemisen kannalta; 29. Katsoo, että tätä alaa koskevista poliittisista toimista on päätettävä ottamalla huomioon asianmukaisen tasapainon saavuttaminen eri oikeuksien välillä, toisin sanoen kaikkien ihmisten, mukaan lukien jalkapallon kannattajien, oikeudet vapaaseen liikkuvuuteen Euroopan unionin sisällä, niiden oikeudet, jotka haluavat käydä jalkapallo-otteluissa turvallisessa ympäristössä, ja niiden oikeudet, jotka asuvat lähellä stadioneita; 30. Katsoo, että stadioneille pääsyn rajoittaminen väkivaltaisuuksien hillitsemiseksi on toteutettava yhteisten standardien mukaisesti; 31. Valittaa sitä, että jäsenvaltioiden väliset perusluonteiset oikeudelliset erot vaikeuttavat sellaisten rajoitusten yhdenmukaistettua soveltamista, joilla kiellettäisiin henkilöitä, joiden tiedetään syyllistyneen jalkapalloon liittyviin rikkomuksiin, olemasta läsnä muissa jäsenvaltioissa järjestettävissä otteluissa; 32. Huomauttaa, että vasta kun kannattaja on tuomittu joko väkivallanteosta tai jalkapalloon liittyvästä rikkomuksesta, häntä voidaan oikeutetusti estää olemasta läsnä kotimaassa tai ulkomailla järjestettävissä otteluissa; POLIISI- JA OIKEUSVIRANOMAISTEN TOIMENPITEET 33. Pyytää jäsenvaltioita soveltamaan, tai tarvittaessa hyväksymään, lainsäädäntöä, jossa määrätään asianmukaisista rangaistuksista henkilöille, joiden on havaittu syyllistyneen rikkomuksiin, ja johon sisältyy sellaisia toimia kuten määräaikainen porttikielto stadioneille; 34. Pyytää jäsenvaltioita varmistamaan, että väkivallantekoja tai muuten tuomittavia tekoja suorittavat katsojat tunnistetaan ja tuomitaan lain mukaan siinä maassa, missä rikkomus on tapahtunut, ja että ne kunnioittavat syytettyjen perusoikeuksia kuten oikeutta asianmukaiseen puolustukseen, tulkkien käyttöä, jos he eivät tunne kieltä, jne.; 35. Katsoo, että paikallisten poliisien on suoritettava poliisivartiointi, ja että kansainvälisissä otteluissa vierasjoukkueen kotipaikkakunnalta tulevien poliisien on avustettava heitä, kun asian osalta on toteutettu tarpeelliset neuvottelut ja sovittu asianomaisten viranomaisten kanssa; 36. Ilmaisee kannattavansa kansainvälisen poliisiviranomaisten yhteistyön vahvistamista, jotta voitaisiin torjua tehokkaammin stadioneilla esiintyvää väkivaltaa; katsoo, että tietojen vaihtoa kannattajista, joiden tiedetään syyllistyneen huliganismiin, on voitava suorittaa henkilötietojen suojaamista koskevien Euroopan neuvoston laatimien perusteiden mukaisesti; 37. Pyytää vastuullisia viranomaisia järjestämään poliisivoimille asianmukaisen koulutuksen, joka perustuu katsojien asianmukaiseen kohdentamiseen ja jolla pyritään ryhtymään mahdollisen väkivallan purkautumisen edellyttämiin vastatoimiin; 38. Katsoo, että kannattajia yleensä seuraavan poliisivartion on vältettävä kaikkea käyttäytymistä, joka saattaa aiheuttaa väkivallanpurkauksia; 39. Pyytää asianosaisia seuroja ryhtymään toimiin pelaajia ja kannattajia uhkailevien kannattajaryhmien torjumiseksi; 40. Kiinnittää kaikkien asianosaisten ja vastuullisten huomion siihen, että väkivaltaa, riippumatta siitä, onko se ruumiillista vai sanallista, luonnehtii usein rotusyrjintä, antisemitismi, muukalaisviha ja yhteiskunnanvastaisuus; edellyttää kaikkien asianosaisten tahojen vastuuntuntoa ja sitoutumista tällaisen väkivallan syiden käsittelemiseksi; 41. Kannattaa rangaistuksien langettamista seuroille, jotka avoimesti sietävät väkivallan ja rasismin purkauksia; 42. Pitää tuomittavana kansainvälisissä otteluissa esiintyvää käytäntöä, jonka mukaisesti kannattajia, jotka eivät ole tehneet minkäänlaisia rikkomuksia, pidätetään, pidetään vangittuina tai karkotetaan maasta useimmiten heidän kansallisuutensa tai minkä tahansa muun perusteettoman syyn nojalla; 43. Katsoo, että stadionin sisäänkäynneillä ja stadionien ulkopuolella on suoritettava perusteellisia turvatarkastuksia, jotta estetään sellaisten henkilöiden sisäänpääsy, joilla on hallussaan vaarallisia esineitä tai ääriliikkeitä, rasismia ja muukalaisvihaa kannattavaa propagandamateriaalia, kuten lehtisiä, kylttejä jne.; 44. Toivoo, että Euroopan unionista tehdyn sopimuksen tarkistamisen yhteydessä siihen lisätään artikla rasismin, antisemitismin ja muukalaisvihan ehkäisemisestä; 45. Pyytää komissiota keräämään ja saattamaan ajan tasalle jäsenvaltioissa jo olemassa olevat tiedot huliganismista moniulotteisena yhteiskunnallisena ilmiönä; 46. Pyytää komissiota laatimaan sille vuosittaisen kertomuksen toteutettujen toimenpiteiden vaikutuksesta ja urheiluväkivallan tilanteen kehittymisestä sekä mahdollisista jalkapalloseurojen sekä rasististen ja ääriliikkeiden välisistä yhteyksistä; 47. Pyytää, että suoritetaan laajamittaisia tutkimuksia huliganismin yhteiskunnallisesta alkuperästä, ääriliikkeitä edustavien järjestöjen vaikutuksesta kannattajiin sekä tavoista, joiden kautta tiedotusvälineillä voi olla myönteistä vaikutusta huliganismiin liittyvän urheiluväkivallan ehkäisemisessä; 48. Ilmaisee tyytyväisyytensä komission pääosaston X urheiluyksikön tähänastisesta työstä ja korostaa, että talousarviossa on säilytettävä erillinen urheilua koskeva kohta; 49. Haluaa, että neuvosto ja K.4 artiklan mukainen koordinointikomitea antavat sille tietoja toimenpiteistä, joita jäsenvaltiot aikovat toteuttaa vuoden 1996 Euroopanmestaruuskisojen yhteydessä esiintyvän jalkapalloväkivallan estämiseksi; 50. Toivoo, että neuvosto laatii kolmannen pilarin yhteydessä yleissopimuksen jalkapalloväkivallan ehkäisemisestä, jossa määritellään muun muassa käsite riskikannattaja, laaditaan selkeät säännöt unionin kansalaisia koskevien tietojen keräämisestä, yhdistämisestä, käsittelystä ja vaihdosta jäsenvaltioiden välillä sekä määrätään tietojenvaihdon kohteena olevien henkilöiden oikeudet tiedottamisen, tietojen saamisen ja asiaan kuuluvien oikeussuojakeinojen suhteen; 51. Katsoo, että urheiluväkivallan ehkäisemisen on tapahduttava perusoikeuksia ja -vapauksia kunnioittaen ja ensimmäisenä prioriteettina on oltava sen varmistaminen, että tehdään kaikki mahdollinen väkivallattomuuden kulttuurin edistämiseksi jalkapallon kannattajien keskuudessa; 52. Kehottaa puhemiestään välittämään tämän päätöslauselman neuvostolle ja komissiolle sekä jäsenvaltioiden hallituksille, olympiakomitealle, UEFAlle ja FIFAlle.